钦定古今图书集成/明伦汇编/皇极典/第266卷 > 折槛旌直臣赋 李纲
## 钦定古今图书集成/明伦汇编/皇极典/第266卷 > 折槛旌直臣赋 李纲

士有敢谏，君当体仁，爰修饰于折槛，以表旌于直臣。
收电回霜，已宽斧钺之戮；葺隳因阙，更瞻轩陛之新。
惟汉朱云，希风汲黯，偶赐枫宸之对，因致龙鳞之犯。
指陈奸佞，愿借尚方之刀，退就诛夷，遂折便朝之槛，
辱师傅之贵。虽曰敢言，干雷霆之威，自应可斩。而天
子能恕，将军敢争。因免冠而致悟，乃饰槛以为旌。宽
以纳忠，岂独垂万世之训；阙而当宁，更以致三墀之
荣。易令名以愧贤，讵能比迹；藏断罟以志谏，庶可同
声。原此狂生，素称义烈，雅有意于汉室，故屡陈于主
阙。命驾径去，不为薛宣而少留；趣和药来，更助萧公
之引决。惟直臣而径行，故太刚而必折。成帝渊默，临
朝靓深，谓“陈善闭邪者，小臣之难事”；而尊贤从义者，
大君之用心。难甘切直之言，虽加谴怒；终懋矜容之
德，曲示承钦。然而所求者名，不务其实。文虽足观，质
焉可述。宠昭仪而绝皇嗣，大斁天伦；恩元舅而杀王
章，遂倾帝室。虽存折槛，足为后世之规；实废嘉言，讵

国之至要；拔去奸本，期厥德之允修。能克葺槛之心，
何施不可；深味借刀之旨，岂谓无繇。凡曰司聪，皆有
言职。欲致国家之治，必尽箴规之益。魏公献疏，乃切
论而危言；贾生上书，亦流涕而太息。遇文帝太宗之
君，必能褒崇于正直。